KIRJALLINEN KYSYMYS P-2914/97 komissiolle esittäjä(t): Sirkka-Liisa Anttila (ELDR) (5. syyskuuta 1997)

Aihe: Pohjoisen maatalouden vaatimien erityistoimenpiteiden valmisteleminen EU:n maatalouspolitiikan uudistuksessa tavoitteena säilyttää elinkeinossa yrittämisen motivaatio ja työntekemisen ilo

Euroopan unionin maatalouspolitiikan uudistus Agenda 2000 painottuu pääosin EU:n laajentumisen mahdollistamiseen sekä EU:n tehotuotantoon kykenevien maiden maataloustuotteiden viennin edistämiseen globaaleilla markkinoilla.Uudistuksen sisältö olikin suuri pettymys pohjoisen alueen maataloustuottajille, koska se ei ota riittävästi huomioon ympäristönsuojelun eikä kestävän kehityksenkään tavoitteita, ei myöskään pohjoisen maatalouden erityisolosuhteita. Toteutuessaan uudistus merkitsisi Suomessa viljanviljelyn kannattavuuden katoamista sekä yrittäjyyden häviämistä kokonaan. Viljan interventiohinnan pudotus merkitsee tuottajahintojenkin pudotusta lähemmäksi maailmanmarkkinahintoja. Suomessa ei kyetä koskaan tuottamaan viljaa maailmanmarkkinoiden hintatasolla ilmastosta johtuvien kasvuolosuhteidemme takia. Meillä viljan tuotannon muuttuvat kustannukset ovat pienten satojemme vuoksi 90 p- 100 p/kilo, joita EU:n nykyinenkään tuottajahintataso ei kata, puhumattakaan Agenda 2000:n hintatasosta.

Tuottajahinnalla olisi ehdottomasti kyettävä kattamaan tuotannon muuttuvat kustannukset, koska muutoin tuottaessaan viljelijä syö omia tukiaan, mikä taas on ¨hölmöläisten hommaa¨. Komissaari Fischler on useissa keskusteluissamme kertonut erittäin hyvin tiedostaneensa vaikean yhtälön, jonka muodostavat Suomen pienet sadot, korkeat tuotantokustannukset ja alhaiset tuottajahinnat, jotka eivät kata edes muuttuvia kustannuksia. Siksi kysynkin komissiolta konkreettisia toimia, joilla EU:n pohjoisimman jäsenvaltion maatalouselinkeinossa, tässä tapauksessa erityisesti kasvinviljelyssä, säilytetään yrittämisen ilo ja työnteon motivaatio. AGENDA 2000:n esitys kasvattaisi elinkeinon suorien tukien osuutta edelleen, mikä merkitsisi Suomen maataloudessa tuotantoedellytysten menetystä, koska alhaisten tuottajahintojen takia viljelijä ei kykenisi markkinoilta saatavalla tulolla kattamaan muuttuvia kustannuksiaan. Silloin häviää tuottamisen mielekkyys kokonaan.

Komission jäsenen Franz Fischlerin komission puolesta antama vastaus (26. syyskuuta 1997)

Komissio on yhtä mieltä arvoisan parlamentin jäsenen kanssa siitä, että elinkelpoisen elinkeinoelämän ja maataloustuotannon säilyttäminen on tärkeää maaseudun tulevaisuuden turvaamiseksi.

Agenda 2000 -asiakirjaan ((KOM(97) 2000. )) sisältyneet maatalous- ja maaseutupolitiikan uudistusehdotukset eivät koske ainoastaan hallinnollisten hintojen alennusta ja korvausten maksamista. Komission ehdotus sisältää maaseudun ja alueiden johdonmukaisen kehittämisstrategian ja sen toteuttamiskeinot. Komissio ehdottaa tässä yhteydessä lisäksi maatalouden ympäristötoimenpiteiden tehostamista.

Tällä tavoin pyritään arvoisan parlamentin jäsenen toivomuksen mukaisesti vahvistamaan yhdessä tarvittavat erityistoimenpiteet sellaisten maaseutualueiden elinkelpoisuuden säilyttämiseksi, joilla saattaa ilmetä erityisiä ongelmia; yhteisön pohjoisimmat maaseutualueet kuuluvat näihin alueisiin.